Historiker Benjamin Asmussen var til stede på et meget omtalt møde på et institut på CBS, hvor en kollega klagede over, at der blev sunget 'Den danske sang er en ung blond pige' som morgensang.

Han har fuld forståelse for, at den kvindelige forsker følte sig krænket over sangvalget, siger han.

Han så med egne øjne, hvordan kollegaen rakte hånden op og fortalte, at sangen fik hende til at føle sig 'ekskluderet'.

Der var ikke nogen, som talte om regler og forbud mod sangen. Vi vendte behovet for en lidt større hensynsfuldhed, dannelse Historiker Benjamin Asmussen

- Jeg har sunget sangen masser af gange og synes også, den er smuk. Men så lægger jeg mærke til en af mine andre kollegaer, som er brun i huden. Hun føler sig tydeligvis utilpas over denne her sang. Det får mig til at tænke over, hvad vi egentlig synger.

- Sangen fortæller, at noget er en ung blond pige, men den fortæller samtidig også at noget ikke er sådan. At den danske sang for eksempel ikke er en ung brun pige, forklarer han til P1 debat.

Læs hele sangteksten 1. Den danske sang er en ung blond pige hun går og nynner i Danmarks hus, hun er et barn af det havblå rige hvor bøge lytter til bølgers brus. Den danske sang når den dybest klinger, har klang af klokke, af sværd og skjold. I mod os bruser på brede vinger en saga tone fra hedenold. 2. Al Sjællands ynde og Jyllands vælde, de tvende klange af blidt og hårdt, skal sangen rumme for ret at melde om, hvad der inderst er os og vort. Og tider skifter, og sæder mildnes, men kunst og kamp kræver stadig stål, det alterbål, hvor vor sjæl skal ildnes det flammer hedest i Bjarkemål. 3. Så syng da, Danmark, lad hjertet tale, thi hjertesproget er vers og sang, og lære kan vi af nattergalen, af lærken over den grønne vang. Og blæsten suser sin vilde vise, og stranden drøner sit højtidskvad, fra hedens lyng som fra stadens flise skal sangen løfte sig ung og glad.

Mødet på CBS fandt sted for næsten to år siden på Department of Management, Politics and Philosophy, men debatten om sangen er dukket op i medier, efter sagen har været omtalt i weekenden i P1 og i dagens udgave af Kristeligt Dagblad.

- Jeg må indrømme, at jeg studsede lidt, da vi skulle synge en gammel dansk sang og tænkte, det var da egentlig lidt uhøfligt over for vores udenlandske kollegaer, siger Benjamin Asmussen og forklarer, at op mod halvdelen af kollegaerne kommer fra udlandet og ikke forstår dansk.

Han kalder dagens omtale af sagen for 'en storm i et glas vand, da instituttet på CBS allerede dengang fik styr på sagen med det samme.

Sagen har i dag fået en lang række ministre og folketingspolitikere til at udtrykke deres utilfredshed med, at en viceinstitutleder gav kvinden en undskyldning.

- Vi tog en ret fornuftig snak om det til institutmødet, og så er den ikke meget længere. Vores centerledere fik det også vendt det med kvinden, og mere er der sådan set ikke i det. Der var ikke nogen, som talte om regler og forbud mod sangen. Vi vendte behovet for en lidt større hensynsfuldhed, dannelse mere end regler og love, forklarer Benjamin Asmussen.